የሀይማኖት ተቋማት በጸረ አክራሪነት ላይ የሚያደርጉትን ትግል ማጠናከር አለባቸው – የፌዴራል ጉዳዮ ሚኒስትር ዶክተር ሺፈራው ተክለማሪያም
– የሃይማኖት ተቋማት ለተከታዮቻቸው በእምነት ዙሪያ የተሟላ ግንዛቤ እንዲኖራቸው በማድረግ በጸረ አክራሪነት ላይ የሚያደርጉትን ትግል  አጠናክረው መቀጠል እንዳለባቸው የፌዴራል ጉዳዮች ሚኒስትር ዶክተር ሺፈራው ተክለማሪያም አሳሰቡ።የሀይማኖት አባቶች የምክክር ጉባኤ ትናንት በሀዋሳ ከተማ ሲጀመር ሚኒስትሩ ዶክተር ሺፈራው ተክለማሪያም እንዳሉት አክራሪዎች ለሚያራምዱት ድብቅ ተልዕኮ በአማኞች ዘንድ ሃይማኖታዊ ይሁንታ እንዲሰጣቸው ለማድረግ የሚያካሂዱትን አሳሳች ድርጊት ቀድሞ መመከት ይገባል፡፡የሁሉም የእምነት ተቋማት ተከታዮቻቸው አክራሪ ኃይሎች ለዕኩይ ተግባራቸው እየመለመሉ እንዳያሳማሯቸው በማስተማር የተደራጀና የተጠናከረ የፀረ አክራሪነት ትግላቸውን አጠናክረው መቀጠል አለባቸው ብለዋል።የሃይማኖት ተቋማት ጉባኤ ሕገ መንግስታዊ ግንኙነትን በማክበር በሰላም አብሮ የመኖር እሴቶች እንዲጎለብቱ ፣ የተከናወኑ ስራዎችንና የተገኙ ውጤቶች በመገምገም ለቀጣይ ጊዜ መደረግ ባለባቸው ተግባራት ላይ የጋራ አቋም ለመያዝ አስተዋፅኦ እንዳለው ሚኒስትሩ ገልጸዋል፡፡ህገመንግስቱ የተዛቡ ግንኙነቶችን በማስተካከል በመተማመን ላይ የተመሰረተ በሰላም አብሮ የመኖር ልምዶችን በህጋዊ መሰረት እንዲደገፍና ሰብዓዊና ዲሞክራሲያዊ መብቶች እንዲረጋገጡ ማድረጉን ዶክተር ሽፈራው አስረድተዋል።የኢትዮጵያ ሃይማኖት ተቋማት ጉባኤ ሰብሳቢና የሲዳማ ጌዴኦና ቡርጂ ሀገረ ስብከት ሊቀጳጳስ ዶክተር አቡነ ገብርኤል በበኩላቸው ሀገሪቷ የብዙ ሃይማኖቶች ፣ብሔሮች፣ ብሔረሰቦችና ህዝቦች መኖሪያ እንደመሆኗ ልዩነትን የመጠበቅ ፣ተከባብሮና ተባብሮ መስራት ወቅቱ የሚጠይቀው ዋነኛ ጉዳይ መሆኑን ጠቁመዋል።የሀገሪቱ የረጅም ጊዜ ታሪክ ህዝቦች ከልዩነታቸው ባለፈ በመቻቻል ፣በመከባበርና በመረዳዳት በአንድ ላይ በፍቅር የመኖራቸው ሚስጥሩ ለዕምነቶቻቸው ያላቸው ተገዥነትና ታማኝነት ነው፡፡ካለፈው በተሻለና በተጠናከረ ሁኔታ በዕውቀት ላይ የተመሰረተ መቻቻል እንዲኖር የማድረግ ኃላፊነት በዕምነት ተቋማት ላይ የተጣለ መሆኑን ሁሉም ተገንዝቦ መስራት እንደሚገባም አሳስበዋል፡፡የሃይማኖት ተቋማት ከልዩነት ይልቅ በጋራ ጉዳዮች ላይ በመተጋገዝ አብሮ የመስራት ባህል ተጠናክሮ እንዲቀጥል ለማድረግ የሀይማኖት ተቋማት ጉባኤ ኃላፊነቱን ሊወጣ ይገባልም ብለዋል።የጉባኤው ተሳታፊዎችም የሰላም ማጎልበቻ የጋራ ሰነዱ ላይ በመወያየት በሃይማኖት ተቋማት ማስተማርና በህዝቡ ውስጥ ማስረጽ በሚቻልበት ሁኔታ ላይ ውይይት በማድረግና የጋራ አቋም በመያዝ ለተግባራዊነቱ የድርሻቸውን እንዲወጡ አስገንዝበዋል፡፡የዕለቱ የክብር እንግዳ የደቡብ ክልል ምክትል ርዕሰ መስተዳድር አቶ ታገሰ ጫፎ በመከባበርና ልዩነቶችን በመቻቻል ላይ የተመሰረተው የጋራ እሴቶችን ጠብቆ ለማስቀጠልና ለትውልድ ለማስተላለፍ የሃይማኖት አባቶች ትልቅ ሚና አላቸው ብለዋል።ለዕምነት ነፃነትና እኩልነት ዋስትናና ጥበቃ የሰጠውን የጋራ ውል የሆነው ህገ መንግስት ከማክበርና ከማስከበር አኳያ የመንግስትና የሃይማኖት ተቋማት ኃላፊነታቸውን ተረድተው በጋራ መስራት እንዳለባቸው አሳስበዋል።ለሁለት ቀናት በሚቆየውና በኢትዮጵያ የሃይማኖት ተቋማት ጉባኤና በፌዴራል ጉዳዮች ሚንስቴር ትብብር የተዘጋጀው ጉባኤው በሁለት ቀናት ቆይታው በአራት ሰነዶች ላይ በመወያየት የጋራ አቋም ላይ ይደርሳል ተብሎ ይጠበቃል።(ኢዜአ)